钦定古今图书集成/理学汇编/文学典/第167卷 > 《徐师曾文体明辩》 > 《东林寺建碑记》张又新
## 钦定古今图书集成/理学汇编/文学典/第167卷 > 《徐师曾文体明辩》 > 《东林寺建碑记》张又新

“北海守李公，文人之雄，书品之能者也。”《开元十》〈阙〉年，
作《东林寺碑》，手笔一轴，俾模而刊石，藏于寺者，凡百
一十三岁，僧之历居者，不啻大千数，未始有议建竖
者。释云皋本谢氏子，读书为文，将就乡赋，举进士，遇明师，悟寂灭之乐，因髡头就学，遂僧于东林，且有年
矣。一旦视碑卷，嗟曰：“远公之名，德振千古；东林之声，
籍冠宇内。而是词是翰，记其所由然，诚天下之妙绝，
山门之光大，儒释之美谈也。宜乎始至而揭诸显敞，
俾文士名僧趋向之不暇。是卷于尘中逾百载莫石
莫刊，将焉用僧？予僧门一士也，一杖一履，足以历岨
崄；一钵一衲，足以了朝夕。不著不系，视千万里若寻
丈。”遂裹足道途，东西南北，募缘以成其事。会河东裴
公自中书舍人开幕府于锺陵，敷“文行政教之馀，得
六度三乘之奥，闻皋志愿，亦垂信施。因自染翰赞，列
爵秩名氏于卷末，又有以增名迹，重为光也。”皋乃得
模而刊于碑。会昌三年四月，磨砻既成，遂光遂平，镌
之硁硁，夬象奎呈，如蛇如龙，如飞如行，如著玉在漆，
如玄穹列星，立之亭亭，弗磷弗倾，于寺之明。余时刺
兹郡，因减俸缗屋其上，且嘉皋建志不苟。古人云：“智
过千人谓之英。”皋之有决补遗事之智，有崎岖辛苦
以成其智之寔，过于百一十三年历居之僧远矣。庸
不谓为僧之英乎？故记之碑之阴。